Pypbom in KNP aangetrefArgieffoto ŉ Pypbom is Vrydag deur die loop van die dag in die Kruger Nasionale Park (KNP) aangetref. Isaac Phaahla, woordvoerder van die KNP, het in ŉ verklaring gesê die KNP bevestig dat ŉ wildbewaarder op patrollie spore nagevolg en twee verdagtes binne-in ŉ stormwaterpyp aangetref het. “Die oortreders kon daarin slaag om weg te hardloop toe die wildbewaarder die verdagte toestel in die stormwaterpyp ontdek het. Dit was in daardie stadium belangriker om die toestel te hanteer en die risiko te bepaal,” het Phaahla gesê. Die polisie se bomspan is na die toneel ontbied en het die toestel as ŉ pypbom geïdentifiseer. “Die toestel is op die toneel gedeaktiveer.” Fundisile Mketeni, uitvoerende hoof van SANParke, het gesê dit is jammer dat Suid-Afrikaners wat by sulke aangeleenthede betrokke is nie besef hulle maak net hul eie mense en land seer en vernietig eintlik in die proses hul eie erfenis nie.